Brasiilia

Brasiilia, ametlikult Brasiilia Liitvabariik ("República Federativa do Brasil"), on Lõuna-Ameerika suurim riik, olles pindalalt ja rahvaarvult maailma viies riik. Brasiilias elab üle 212 miljoni inimese. Brasiilia on föderaalriik, mis koosneb 26 osariigist ja föderaalringkonnast, mille keskuseks on pealinn Brasília. Suurim linn on São Paulo, millele järgneb Rio de Janeiro. Brasiilia on maailma suurim portugali keelt kõnelev riik ning ainus ainus portugalikeelne riik Ameerikas.
Maismaapiiri pikkus on 15 700 km, mis on maailma pikkuselt kolmas maismaapiir Hiina ja Venemaa järel. Riik piirneb idas Atlandi ookeaniga, mille rannajoone pikkus ulatub 7491 kilomeetrini. Brasiilia hõlmab ligikaudu 47% Lõuna-Ameerika maismaast ning piirneb kõigi Lõuna-Ameerika mandri riikidega, välja arvatud Ecuadori ja Tšiiliga. Maastik on mitmekesine: seal leidub troopilisi ja lähistroopilisi metsi, märgalasid, savanne, platookõrgustikke ja madalaid mäestikke. Brasiilia territooriumil paikneb enamik Amasooniast, kuhu kuulub maailma suurim jõesüsteem ja ulatuslikem säilinud vihmamets. Riik on tuntud oma erakordse bioloogilise mitmekesisuse poolest ning kuulub maailma megamitmekesisemate riikide hulka. Brasiilia loodus ja ökosüsteemid on rahvusvahelise tähelepanu all, kuna selle keskkonnaprobleemid mõjutavad otseselt globaalseid probleeme, sealhulgas kliimamuutusi ja elurikkuse vähenemist.
Brasiilia majandus on mitmekesine, olles üks maailma juhtivaid põllumajandustoodete, maavarade ja tööstuskaupade eksportijaid. Kultuurilise ja ajaloolise rikkuse poolest on Brasiilial 13 UNESCO maailmapärandi objekti, millega ollakse maailmas 13. kohal. Brasiilia on ÜRO, G20, BRICSi, Mercosuri ja Ameerika Riikide Organisatsiooni asutajaliige. Samuti on riik vaatlejaliige Araabia Liigas ja oluline NATOsse mittekuuluv liitlane Ameerika Ühendriikidele.
Loodus.
Brasiilia rannajoone pikkus on 7400 km ning see on pikkuselt 15. maailmas.
Brasiilia põhjaosas asub Amazonase madalik. Lõunaosas on aga kõrgemad mäed. Näiteks asuvad Brasiilia mägismaal tugevasti kulunud mägi Campos ja Gerali mäed. Brasiilia kõrgeim tipp on Guajaana mägismaal asuv 3014 m kõrgune Pico da Neblina mägi.
Kuigi Andid kulgevad läbi kogu Lõuna-Ameerika, siis ei ulatu Brasiilia territoorium Andideni.
Brasiilia kuulub nelja kliimavöötmesse: ekvatoriaalsesse, lähisekvatoriaalsesse, troopilisse ja lähistroopilisse kliimasse. Viimane on üksnes riigi lõunaotsas.
Brasiilias on sademete hulk suur ning mõningates kohtades tuleb aastas mitu meetrit sademeid. Maa edelapiiril on kaitse alla võetud maailma suurim terviklik märgala Pantanal, mis on sajuperioodil Eestist üle nelja korra suurem. Leidub üksikuid kuivemaid paiku, aga kõrbesid Brasiilias ei ole. Samuti ei leidu kohti, kus talvedel püsiv lumekate moodustuks.
Brasiilias voolavad Lõuna-Ameerika suurimad jõed Amazonas ja Paraná jõgi. Seal on tihe jõgedevõrk ja jõed on üldiselt hästi laevatatavad. Seetõttu on jõelaevandus Brasiilias väga oluline, eriti hõredalt asustatud piirkondades, kus see on tähtsam kui maantee- või raudteevõrk.
Brasiilia asub kolmes ajavöötmes.
Ajalugu.
Arheoloogilised kaevamised on näidanud, et regioon oli asustatud juba enne 9000 aastat eKr. Brasiilia avastas 1500. aastal Pedro Álvares Cabral ja kuulutas selle Portugalile kuuluvaks ja koloniseerimine algas 1534. Brasiilia kuulus aastatel 1815–1825 Portugali, Brasiilia ja Algarvede ühendkuningriigi koosseisu.
1822. aastal saavutas Brasiilia iseseisvuse ning sellest sai Brasiilia keisririik, mida valitses konstitutsioonilise monarhina Brasiilia keiser Bragança dünastiast. Brasiilia iseseisvuse väljakuulutamisel sai esimeseks keisriks senine Portugali kroonprints ja Brasiilia asevalitseja Pedro I, kes oli asunud toetama Brasiilia iseseisvusliikumist. 12. oktoobril 1822 nimetati ta keisriks Pedro I nime all ja krooniti sama aasta 1. detsembril. Brasiilia põhiseadus võeti vastu 1824 ja samast ajast pärineb ka Brasiilia parlament. Pedro I troonist loobumise järel 7. aprillil 1831 sai uueks keisriks tema poeg Pedro II, kes valitses kuni riigipöördeni 15. novembril 1889, mil monarhia likvideeriti ja kuulutati välja Brasiilia vabariik.
Peale orjakauplemise keelustamist 1850. aastal ja eriti peale orjuse keelustamist 1888. aastal algas suur eurooplaste immigratsioonilaine Brasiiliasse, kuna riigi suured kohviistandused vajasid palju abilisi. Valdav enamus immigrante pärines Itaalia põhjaosast, eriti Venetost, kuid oli ka palju portugallasi, hispaanlasi ja sakslasi.
Haldusjaotus.
Brasiilias on 26 osariiki ("estados", ainsus "estado") ja 1 liiduringkond ("distrito federal"):
Need osariigid võib jagada viieks suureks geograafiliseks ja statistiliseks piirkonnaks: Põhja-, Kirde-, Kesk-Lääne-, Kagu- ja Lõunapiirkonnaks ("Norte", "Nordeste", "Centro-Oeste", "Sudeste" ja "Sul").
Kohalikke omavalitsusi on Brasiilias 5564.
Rahvastik.
2022. aasta rahvaloenduse järgi oli Brasiilia rahvaarv 203 062 512. Mistõttu on see maailma suurim portugalikeelne riik, olles rahvaarvult ka Portugalist 20 korda suurem. 
Kõige suurima rahvaarvuga on Kagupiirkond, kus asuvad ka Brasiilia suurimad linnad São Paulo, Brasília ja Rio de Janeiro.
Rassiliselt on Brasiilias kaks suurimat rühma europiidid ("branca"), kes moodustavad ligi 43,5%, ja segarassilised ("parda"), kes moodustavad 45,3% rahvastikust. Peale nende on umbes 10% negriide ("preta"), 0,6% põliselanikke ("indígen"a) ja 0,4% asiaate ("amarela").
Lõunapiirkonnas on enamuses europiidid (moodustavad elanikest 72,5%), Kesk-Lääne, Põhja- ja Kirdepiirkonnas segarassilised ning Kagupiirkonnas on pool elanikkonnast europiidid. Lisaks on Põhjapiirkonnas suurim põliselanike osakaal (3,1%, Roraima osariigis koguni 14%).
Rahvusvahelised suhted.
9. aprillil 2013 avati Brasílias Portugali saatkonna ruumides Eesti erimissioon, mis on Eesti esimene diplomaatiline esindus Lõuna-Ameerikas.
Majandus.
Sisemajandus.
Sisemajanduse kogutoodangult on Brasiilia 8. kohal maailmas. Brasiilia on G20, Mercosoli ja Lõuna-Ameerika Riikide Liidu asutajaliige ja üks BRIC-i riikidest.
Brasiilial on suured nafta- ja maagaasivarud, olles naftatoodangult 15. riik maailmas. Samuti on Brasiilia suurim etanoolitootja.
Toodetavast elektrienergiast moodustab 83% hüdroenergia. Itaipu HEJ on maailma suurim toimiv hüdroelektrijaam (14 GW). Brasiilia ainus tuumaelektrijaam on kahe reaktoriga Angra TEJ, mis toodab 4% riigi elektrienergiast.
Brasiilia on Eesti järel maailmas teine põlevkivitoodangult.
Väliskaubandus.
Tähtsate ekspordiartiklitena veetakse Brasiiliast lennukiosi USA-sse ning sojauba, suhkrut ja kohvi Hollandisse. Sisse veetakse toornaftat Saudi Araabiast ja Nigeeriast, ravimeid USA-st ning mineraalväetisi Saksamaalt ja Kanadast.